Rasmus Nøhr var hovednavnet, da arrangementet Danmark Dejligst for andet år i træk gæstede Plantagen i Frederikshavn i går lørdag, men den festlige aften sluttede ikke som planlagt. Det oplyser kanalfrederikshavn.dk. For efter Rasmus Nøhr afsluttede sin koncert satte han og bandet kursen mod Frederikshavns natteliv - til fods. Tilbage i Plantagen havde de efter en ni personer lejet Ford Transit, og da Rasmus Nøhr i løbet af natten kommer tilbage til Plantagen, er bilen væk. Arrangør af koncerten, Rikke Nielsen, oplyser til kanalfrederikshavn.dk, at bilen er stjålet formentlig i tidsrummet mellem halv et og halv tre natten til søndag. Bilen er lejet gennem Europcar. Sidst på eftermiddagen søndag oplyser kanalfrederikshavn.dk, at bilen er fundet.  Den var kl. 02.51 impliceret i et færdselsuheld ved Barfredsvej/Plantagevej i Frederikshavn. Bortset fra tyveriet forløb Danmark Dejligst efter planen. - Det var fantastisk, og det gik på alle mulige måder bedre end sidste år. Opbakningen var større, og folk var mere positive, fortæller Rikke Nielsen til kanalfrederikshavn.dk.
Rasmus Nøhr fik stjålet sin bil efter koncert lørdag aften i Frederikshavn.